Eukalyptus? Lakris? Smaken skal holdes hemmelig, sier EU

Blir forbudt å skrive på boksen hva snusen smaker og inneholder.

I løpet av et par års tid blir denne merkingen ulovlig. AFTENPOSTEN

Ove Sjøstrøm

4. feb. 2015 22:16 Sist oppdatert 8. mai 2015

EUs nye tobakksdirektiv tillater smakstilsetninger i snus, men det blir ulovlig å opplyse om smaken. I tillegg blir det ulovlig med innholdsfortegnelse.

Det betyr at forbrukerne ikke får informasjon om hva de kjøper, utover at det er snus. Direktivet ble nylig vedtatt av EU-parlamentet.

— Komplett idioti

Snusbruker Aleksander Nøstdal mener forbudet er idiotisk overformynderi. Han snuser fast og har funnet sin favoritt som inneholder en bestemt smak.

Snusbruker Aleksander Nøstdal og Kjersti Takle hos 7-Eleven mener det nye forbudet er idotisk. Ove Sjøstrøm

— Blir boksene helt like, vet jeg jo ikke hva jeg kjøper. Dette er komplett idioti, sier Nøstdal.Han får støtte av butikkselger Kjersti Takle, som ikke helt forstår hvordan salg av snus nå skal foregå i praksis.

— Vi kan ikke åpne hver boks slik at kunden får snuse seg frem til varen de ønsker å kjøpe. Vi må vel lage et system i snusskapet. Men å huske hvor de ulike snusboksene står, kan bli vanskelig, sier Takle.

Bekymret importør

Swedish Matchs norske avdeling forsyner norske utsalg med snus. De er bekymret.

— Det er fullstendig ubegripelig at EU forbyr innholdsfortegnelse på snus. Forbrukerene har rett til å vite hva de kjøper. Det blir som om man går til Vinmonopolet og ikke får informasjon om man kjøper rødvin eller hvitvin, sier Geir Hammer, administrerendedirektør i Swedish Match Norge.

Direktivet ble nylig vedtatt av Europa-parlamentet og blir trolig innført i Norge innen to år.

— Jeg håper norske myndigheter står på retten til å fortelle hva produktene inneholder, sier Hammer.

Snus forbudt i EU

Helse- og omsorgsdepartementet opplyser overfor Aftenposten at EUs tobakksdirektiv fortsatt tillater smakstilsetninger i snus fordi snus er forbudt i EU, og reguleringen er derfor overlatt til Sverige selv.

All type merking som kan gi inntrykk av at produktet er mindre helsefarlig og således gi misvisende informasjon til forbruker, forbys. Derfor er merking av begreper som «økologisk», «naturlig» og lignende forbudt og merking av smakstilsetninger forbys av samme årsak. Konsekvensene for Norge utredes nå av Helsedirektoratet, opplyser departementet.

EU-medlemmet Danmark tillater også snus uten å ha unntak fra forbudet, men har fått EU på nakken i denne saken.

Svensk brøler

I forhandlingene om det nye tobakksdirektivet sørget svenskene helt på slutten av forhandlingene å få unntak for snus om smakstilsetninger. De glemte imidlertid å få unntak for snus om merkingen av emballasjen. En av de svenske forhandlerne bekreftet den gang overfor Sveriges Radio at dette var en ren tabbe.

Hvordan skal du nå finne snusen med «din» smak? Fargekoder? Andre forslag? Diskuter i kommentarfeltet.

Fakta Det nye EU-direktivet Artikkel 12 omhandler merking av bokser, pakker og emballasje.Merkingen skal ikke inneholde noe som:fremmer et tobakksprodukt eller oppmuntrer til forbruk ved å skape et feilaktig inntrykk om dets egenskaper, helseeffekter, farer eller risiko; etiketter skal ikke inneholde opplysninger om nikotin, tjære eller karbonmonoksid i tobakksprodukt.antyder at et bestemt tobakksprodukt er mindre skadelig enn andre, eller tar sikte på å redusere effekten av enkelte skadelige komponenter eller at produktet har vitaliserende, energiske, helsemessige, foryngende, naturlige, økologiske egenskaper eller har andre helsemessige eller livsstilsfordeler.viser til smak, lukt, eventuelle smakstilsetninger eller andre tilsetningsstoffer eller mangel av dette.ligner en matvare eller et kosmetisk produkt.antyder at et visst tobakksprodukt har forbedret biologisk nedbrytbarhet og andre miljømessige fordeler.Kilde: EU Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding